SF6-kaasua käytetään eristeenä esimerkiksi tuulivoimaloissa.

Korkean jännitteen kytkinlaitoksissa käytetään lähes poikkeuksetta eristekaasuna SF6:tta. Adobe stock/AOP

Rikkiheksafluoridi eli SF6 on voimakkain ihmiskunnan tuntema kasvihuonekaasu. Sitä käytetään yleisesti sähköteollisuudessa eristykseen ja jäähdytykseen. SF6-eristetyt laitteet voidaan rakentaa pienemmiksi kuin ilmaeristeiset ja ne ovat myös varmatoimisempia.

SF6 on väritön, hajuton ja mauton kaasu, joka on hyvin stabiili. Se on myös halpaa ja siksi se on suosittua. Mutta SF6 on 23 500 kertaa voimakkaampi kasvihuonekaasu kuin hiilidioksidi. Ja SF6 säilyy ilmakehässä ainakin 1 000 vuotta.

Tuulivoimaloiden lisääntyminen johtaa lisääntyneisiin kytkinlaitoksiin ja se johtaa lisääntyneisiin SF6-päästöihin. AOP

Energian tuotantotavat muuttuneet nopeasti

Syynä SF6:n lisääntyneeseen käyttöön on energiateollisuuden murros, erityisesti vihreän energian kasvava suosio. SF6:tta käytetään muun muassa tuulivoimaloissa, kirjoittaa BBC.

Ennen sähköä tuotettiin suurissa voimaloissa, mutta taistelussa ilmastonmuutosta vastaan on siirrytty pienempiin yksiköihin ja monipuolisempiin energialähteisiin. Nyt sähkön kokonaiskulutuksesta jo merkittävä määrä tuotetaan muun muassa auringolla, tuulella ja kaasulla.

Tämä puolestaan on johtanut siihen, että sähköverkkoon tarvitaan huomattavasti enemmän liittymiä kuin ennen. Se merkitsee enemmän kytkinlaitoksia ja katkaisijoita. Ja valtaosassa niissä käytetään eristekaasuna SF6:tta.

Se on erinomainen eriste, turvallinen ja halpa. Se suojaa myös tulipaloilta ja oikosuluilta. Mutta sitä pääsee väistämättä aina karkuun. Kun SF6:n käyttö lisääntyy, päästöt lisääntyvät.

Rikkiheksafluoridi on halpa ja koeteltu eristekaasu, joka estää hyvin myös tulipaloja. AOP

Päästöt vastaavat 1,4 miljoonaa autoa

Cardiffin yliopiston tekemän tutkimuksen mukaan vuonna 2017 SF6-kaasun päästöt EU-alueella vastasivat samaa kuin teille olisi tullut 1,4 miljoonaa uutta autoa.

SF6:ta ei esiinny luonnossa, sitä on olemassa ainoastaan ihmisten tekemänä. Sen käyttöä on yritetty kieltää useaan otteeseen, mutta energiateollisuus on onnistunut hyvin lobbauksessaan. Halpaa eristekaasua halutaan käyttää jatkossakin.

EU selvittää ensi vuonna SF6-kaasun käyttöä. Tarkoituksena on kartoittaa onko sille olemassa järkevän hintaisia vaihtoehtoja.

SF6 saatetaan kieltää, mutta siihen menee todennäköisesti vielä vuosia.